《君子行》
明代·王邦畿

蚁居识海水，雀巢识天风。阴阳岂无端，胡昧处其中。

君子防未然，舍世求其躬。世崄君子夷，世竞君子慵。

世刻君子仁，世慢君子恭。世谀君子直，世迫君子容。

光明以为怀，疑似避若锋。富贵不为荣，贫贱不为穷。

先己而后人，尤悔何繇丛。

作者简介：明末清初广东番禺人。王隼父。明末副贡。隐居罗浮。以诗名。有《耳鸣集》。